**ΕΘΝΙΚΟ ΣΥΜΒΟΥΛΙΟ ΔΙΕΚΔΙΚΗΣΗΣ**

**ΤΩΝ ΟΦΕΙΛΩΝ ΤΗΣ ΓΕΡΜΑΝΙΑΣ ΠΡΟΣ ΤΗΝ ΕΛΛΑΔΑ (ΕΣΔΟΓΕ)**

[**https://esdoge.gr/**](https://esdoge.gr/)

Αθήνα 28.7.2022

**Η Ελληνική Κυβέρνηση καλείται να θέσει ευθέως το εθνικό ζήτημα των Γερμανικών Οφειλών στην κα Μπέρμποκ!**

Η νέα Υπουργός Εξωτερικών της Ομοσπονδιακής Δημοκρατίας της Γερμανίας κα Αναλένα Μπέρμποκ επισκέπτεται αυτές τις μέρες την Ελλάδα. Ως εκπρόσωπος μίας φίλης, συμμάχου και εταίρου δημοκρατικής χώρας είναι, βεβαίως, ευπρόσδεκτη στην Ελλάδα, τη γενέτειρα της Δημοκρατίας και την καλωσορίζουμε. Άλλωστε, δεν παύουμε να επαναλαμβάνουμε ότι είμαστε προσηλωμένοι στην ειλικρινή φιλία και συνεργασία μεταξύ του Ελληνικού και του Γερμανικού Λαού. Ειλικρινής φιλία και συνεργασία, όμως, που μπορούν να οικοδομηθούν μόνο στα στέρεα θεμέλια της ιστορικής Αλήθειας, της Ισότητας και της Δικαιοσύνης.

Ελπίζουμε, μάλιστα, η κα Μπέρμποκ να βρει το χρόνο να επισκεφθεί μαρτυρικά χωριά και τόπους μαζικών σφαγών για να διαπιστώσει, ιδίοις όμμασιν, τον πόνο και την καταστροφή που προκάλεσε η ναζιστική Γερμανία στη χώρα μας. Αναρωτιόμαστε όμως: θα νιώσει την ανάγκη η Γερμανίδα Υπουργός Εξωτερικών, στην πρώτη της επίσκεψη στην Ελλάδα, **να εκφράσει την οφειλόμενη ευγνωμοσύνη της χώρας της στον Ελληνικό Λαό για την Αντίσταση και τη θυσία του**, που συνέβαλε καθοριστικά στην Αντιφασιστική Νίκη των Λαών και τη λύτρωση του πλανήτη αλλά και της ίδιας της Γερμανίας από τον χιτλερικό εφιάλτη;

Θα έχει, άραγε, την ευαισθησία να ζητήσει **ρητώς και ξεκάθαρα συγγνώμη** εκ μέρους της Ομοσπονδιακής Δημοκρατίας της Γερμανίας για τα αποτρόπαια εγκλήματα που διέπραξε το Γ’ Ράιχ στην Ελλάδα την περίοδο της Κατοχής; **Αναλαμβάνοντας και την ευθύνη για τα ναζιστικά εγκλήματα, εμπράκτως, χωρίς υποσημειώσεις και αστερίσκους, όπως οφείλει η Ο.Δ.Γ. ως καθολικός διάδοχος του Γ’ Ράιχ;**

Έχει το σθένος να συμβάλλει στην εκπλήρωση των απαράγραπτων υποχρεώσεων της Γερμανίας έναντι της Ελλάδας, **προχωρώντας στις αναγκαίες πράξεις αποκατάστασης, επανόρθωσης, αποζημίωσης προς τον Ελληνικό Λαό**; Ή αντί της απόδοσης Δικαιοσύνης θα συνεχίσει στον δρόμο της αδιαλλαξίας και αναλγησίας των κυβερνήσεων της Ο.Δ.Γ., σε ακόμη πιο επιθετική μορφή μάλιστα, προωθώντας προγράμματα και πρωτοβουλίες του Γερμανικού Κράτους που επιδιώκουν την αναθεώρηση της Ιστορίας και την υπονόμευση της διεκδίκησης των Γερμανικών Οφειλών; Ας έχει υπόψη της η Γερμανίδα Υπουργός Εξωτερικών ότι **δεν μπορεί να γίνει η «*αρχή μιας κοινής αναζήτησης για την επεξεργασία του παρελθόντος*», όπως επιθυμεί η Γερμανική Κυβέρνηση, και δεν μπορεί να κλείσει η Μαύρη Βίβλος της Κατοχής όσο δεν αποδίδεται Δικαιοσύνη!**

Σε κάθε περίπτωση, οφείλει η κα Μπέρμποκ να γνωρίζει ότι η χώρα της φέρει **μια βαριά ευθύνη, ένα ανεξίτηλο στίγμα** λόγω των στυγερών εγκλημάτων που διέπραξε στην Ελλάδα κατά τη διάρκεια του Β΄ Παγκοσμίου Πολέμου. Στίγμα που θα παραμένει και θα σκιάζει τις σχέσεις των δύο χωρών μας αλλά και το γόητρο της Γερμανίας όσο δεν αποδίδεται Δικαιοσύνη. Οφείλει επίσης να μην ξεχνά ότι **οι ελληνικές αξιώσεις είναι άριστα τεκμηριωμένες, νομικώς ενεργές και δικαστικώς επιδιώξιμες και το θέμα παραμένει ανοικτό!** Αρκεί, εξάλλου, να διαβάσει τα πορίσματα της επιστημονικής υπηρεσίας της Γερμανικής Ομοσπονδιακής Βουλής το 2014 και το 2019 αλλά και να αναζητήσει την επίσημη θέση της Γερμανικής Κυβέρνησης έως το 2013, σύμφωνα με την οποία το θέμα παραμένει ανοικτό και θα επιλυθεί με τη σύναψη Συνθήκης Ειρήνης μεταξύ των δύο χωρών.

Το μείζον ζήτημα, ωστόσο, είναι τι στάση θα κρατήσουν ο Πρωθυπουργός κ. Κυριάκος Μητσοτάκης και ο Υπουργός Εξωτερικών κ. Νίκος Δένδιας. **Τους καλούμε να θέσουν ευθέως, ως οφείλουν, το ζήτημα των Γερμανικών Οφειλών ενώπιον της Υπουργού Εξωτερικών της Ο.Δ.Γ. υλοποιώντας την εθνική γραμμή διεκδίκησης** όπως αυτή έχει καθοριστεί από την ομόφωνη απόφαση της Βουλής των Ελλήνων της 17ης Απριλίου 2019. **Ένα ζήτημα, που αποτελεί ανοιχτή πληγή και κορυφαία εκκρεμότητα και εξακολουθεί να σκιάζει τις σχέσεις μεταξύ των δύο χωρών εβδομήντα επτά χρόνια μετά τη λήξη του Β’ Παγκόσμιου Πολέμου.**

Ελπίζουμε ότι η αλαζονική και αντίθετη με το Διεθνές Δίκαιο στάση της Ο.Δ.Γ. δεν θα γίνει δεκτή από την Ελληνική Κυβέρνηση, η οποία πέραν της διαρκούς έγερσης του ζητήματος πρέπει να άρει άμεσα όλα τα νομικά κωλύματα που εμποδίζουν τα θύματα της Κατοχής να διεκδικήσουν τη δικαίωσή τους στα δικαστήρια, και παράλληλα, να προετοιμάσει την προσφυγή της Ελληνικής Δημοκρατίας στα Διεθνή Δικαιοδοτικά Όργανα. Είναι σαφές ότι **η διαχρονική έλλειψη σθεναρής και αποφασιστικής διεκδίκησης των Γερμανικών Οφειλών από τις Ελληνικές Κυβερνήσεις εκλαμβάνεται ως αδυναμία και λειτουργεί εις βάρος των εθνικών μας δικαίων.**

Όσο δεν αποδίδεται Δικαιοσύνη για τα εγκλήματα πολέμου και τα εγκλήματα κατά της ανθρωπότητας, όσο δεν τιμωρούνται οι θύτες και δεν αποζημιώνονται τα θύματα, διατρέχουμε τον κίνδυνο επανάληψης των εγκλημάτων αυτών.

Ο αγώνας μας για Μνήμη και Δικαιοσύνη είναι αγώνας που αποτελεί **γέφυρα Ειρήνης των Λαών**. Αγώνας για την **ηθική και δημοκρατική θωράκιση της Ευρώπης**, που καθίσταται ιδιαίτερα επίκαιρος σε μία περίοδο πολέμου και επανεμφάνισης ακροδεξιών, εθνικιστικών, φασιστικών και ναζιστικών μορφωμάτων.

**ΑΝΥΠΟΧΩΡΗΤΟΣ ΑΓΩΝΑΣ ΓΙΑ ΜΝΗΜΗ, ΕΙΡΗΝΗ ΚΑΙ ΔΙΚΑΙΟΣΥΝΗ!**

**ΕΘΝΙΚΟ ΣΥΜΒΟΥΛΙΟ ΔΙΕΚΔΙΚΗΣΗΣ**

**ΤΩΝ ΟΦΕΙΛΩΝ ΤΗΣ ΓΕΡΜΑΝΙΑΣ ΠΡΟΣ ΤΗΝ ΕΛΛΑΔΑ (ΕΣΔΟΓΕ)**

[**https://esdoge.gr/**](https://esdoge.gr/)